CELEX: 62020TN0208
Language: lt
Date: 2020-04-09 00:00:00
Title: Byla T-208/20: 2020 m. balandžio 9 d. pareikštas ieškinys byloje JH / Europol

8.6.2020   
            
            
               LT
            
            
               Europos Sąjungos oficialusis leidinys
            
            
               C 191/38
            
         
      2020 m. balandžio 9 d. pareikštas ieškinys byloje JH / Europol
      
      (Byla T-208/20)
      (2020/C 191/52)
      Proceso kalba: vokiečių
      
         Šalys
      
      
         Ieškovas: JH, atstovaujamas advokato M. Quaas
      
         Atsakovė: Europos Sąjungos teisėsaugos bendradarbiavimo agentūra (Europolas)
      
         Reikalavimai
      
      Ieškovas Bendrojo Teismo prašo:
      
                  —
               
               
                  konstatuoti, kad 2019 m. balandžio 2. d. priimtas atsakovės skyriaus vadovės sprendimas nedelsiant atleisti ieškovą iš Europos policijos Europolo valdymo direktorato asmenų apsaugos skyriaus (GDPT) vadovo pareigų yra neteisėtas, ir
               
            
                  —
               
               
                  priteisti iš atsakovės atlyginti ieškovui nematerialią žalą, nustatytą Bendrojo Teismo savo nuožiūra.
               
            
         Ieškinio pagrindai ir pagrindiniai argumentai
      
      Grįsdamas ieškinį ieškovas remiasi toliau nurodomais pagrindais.
      
                  1.
               
               
                  Europolo tarnybos nuostatų pažeidimas
                  Ieškovas tvirtina, kad nėra tenkinamos Europolo tarnybos nuostatuose numatytos ginčijamos drausminės nuobaudos skyrimo sąlygos. Atsakovė pažeidė galiojančias tarnybos nuostatų normas ir ginčijamą drausminę nuobaudą (tik) po kelių mėnesių bandė pagrįsti paskyrimu atgaline data į kitas pareigas ir reorganizacija.
               
            
                  2.
               
               
                  Žala sveikatai ir nedarbingumas
                  Be to, ieškovas prašo atlyginti nematerialią žalą, nes, jo nuomone, yra įrodyta, kad dėl neteisėtos priemonės buvo pakenkta jo sveikatai ir dėl to jis nebegalėjo toliau eiti pareigų.